সত্য কথা বলতে আমি দ্বিধাবোধ করব না এজন্য যে সত্য অনেক সময় অন্যের ভুল ধারণা ভেঙ্গে দেয় এবং জ্ঞানচক্ষু খুলে যায়। বৌদ্ধধর্মালম্বী হলেও অনেকে সদ্ধর্মের নিয়ম-কানুনগুলো সঠিকভাবে পরিপালন করতে জানে না। যেমন, ধর্মীয় প্রতিষ্ঠানে গেলে কিংবা পথে ঘাটে পূজনীয় ভিক্ষু সংঘের সাথে সাক্ষাত হলে কিভাবে আচরণ করতে হবে, ভিক্ষু সংঘের সামনে কিভাবে বসে বন্দনা করতে হবে, অনুষ্ঠানে গেলে কিভাবে আচরণ করা দরকার তা অনেকের অজানা। ফলে অনেক সময় বিশৃঙ্খলার সৃষ্টি হয় এবং আসল উদ্দেশ্য ও কর্ম সম্পাদনে ব্যাঘাত সৃষ্টি হয়। যেমন ধর্মীয় সভা হোক কিংবা সমাজের গুরুত্বপূর্ণ কোন আলোচনা সভা হোক অনেকে সভা শেষ হওয়া পর্যন্ত না থেকে বাড়ীতে চলে যায়। যার ফলে সভায় বিশৃঙ্খলা দেখা দেয় এবং সঠিক সিদ্ধান্ত নেওয়া কঠিন হয়ে পড়ে। এগুলো অত্যন্ত সত্য কথা এবং ধর্মীয় কোন অনুষ্ঠানে গেলেই এ ধরণের দৃশ্য যে কারোর চোখে পড়বে। অথচ নিজেদের বৌদ্ধধর্মালম্বী বলে কতই না গর্ববোধ করে। কিন্তু এভাবে আচরণ করলে কিভাবে সমাজ এগিয়ে যাবে, কিভাবে সদ্ধর্মের অনুশাসন ঠিকে থাকবে। এ প্রসঙ্গে ভগবান বুদ্ধ বলে গেছেন, যতদিন ভিক্ষু সংঘ এবং সদ্ধর্মের অনুসারীবৃন্দ বৌদ্ধ ধর্মের অনুশাসন মেনে চলবে এবং বুদ্ধের উপদেশ ও নীতিসমূহ মেনে পবিত্র জীবন যাপন করবে ততদিন পর্যন্ত ধর্মের পরিহানি হবে না। কাজেই সমাজের সকলের ধর্মীয় রীতি- নীতিসমূহ সঠিকভাবে পরিপালন করা উচিত যাতে সদ্ধর্মের শাসন ঠিকে থাকে দীর্ঘ সময়। এ প্রেক্ষিতে ছোট ছোট বৌদ্ধ শিশুদের যদি নিয়মিতভাবে ধর্মীয় শিক্ষা দেয়া যায় এবং সময় মাফিক বিহারে যেতে উৎসাহিত করা হয় তাহলে তারা বৌদ্ধ ধর্মের আদর্শে উজ্জিবিত হবে এবং এভাবে সমাজ অনেক আদর্শবান, চরিত্রবান ও জ্ঞানী-গুণী লোক পাবে যারা সমাজ ব্যবস্থাকে এগিয়ে নিয়ে যাবে অনেকদূর। কারণ শিক্ষিত ও আদর্শবান একজন লোক দুশ্চরিত্র ও অশিক্ষিত হাজার লোকের চেয়ে বহু উত্তম।